أݣادير

اݣادير هي مدينة كبيرة فالمغريب وجات تقريبا فالوسط ديال الساحل الاطلسي المغربي، كاينة فعمالة اݣادير اداوتانان ؤ هي لعاصمة ديال جهة سوس ماسة. الناس ديال اݣادير امازيغ كيهضرو بتَاشلحِيت. اݣادير هي واحد من لمراكز لحضرية ف لمغريب. لبلدية د اݣادير مسجلة ساكنة تعداد ديالها 924. 000 فلاحصاء ديال 2014. حسب لاحصاء ديال 2004، كانو 346. 106 ديال السكان فداك لعام و 487. 954 ديال سكان فلعمالة ديال اݣادير اداوتنان. لغات للي كايهضرو بها ف اݣادير هي: تاشلحيت (لوغة لولة ديال لاغلبية)، دارجة و لفرانساوية. لمدينة تدمرات بزلزال ف1960. تعاودات تبنات كولها بمعايير زلزالية اجبارية. ولات دابا اكبر منتجع بحري فلمغريب، للي كايجيو ليها عدد كبير من سياح لاجانب وداخليين للي كيعجبهوم لجو ديالها زوين على مدار سنة. السمية. اݣادير هي واحد الكلمة من الامازيغية للي تتعني "لمخزن لمحصن". كلمة "اݣادير" هيّ لي تطرجمات ل الداريجة و لعربية حرفياً ب "لمخزن" و كاتخدّم من عهد لموحدين ب معنى جهاز ديال الدولة ف لمغريب. كاين بزاف ديال لمدون ف لمغريب سميتهم اݣادير. سمية لكاملة ديال اݣادير بتاشلحيت هي اݣادير ن يغير (ⴰⴳⴰⴷⵉⵔ ⵏ ⵢⵉⵖⵉⵔ)، حرفيا لحصن ديال لكاپ (the fortress of the cape)، زعما على حساب لخليج لي حداها. ايغير بتاشلحيت كايقصدو بيها كدية ولا جبل. تسمّات اݣادير ببزاف ديال السميات بحال اݣادير لْعَرْبا، لعين لْعَرْبا، فونتي، تِݣْمّي اوݣادير لْعَرْبا، تِݣْمي اورومي، و تسمّات يامات لاستعمار البردقيزي ب سانتا كروز دو كابو دي اݣير. الناس ديال اݣادير كايتسمّاو بتاشلحيت "ݣ اوݣادير"، بلجمع "ايت اوݣادير". لمؤنت ديالها هو "اوت اوݣادير"، بلجمع "است اوݣادير". تاريخ. تاريخ ديال اݣادير لمسجل قبل لقرن 12 مامعروفش عليه بزاف. اقدم دكر ل اݣادير فلخرائط كايرجع لعام 1325. مع نهاية ديال لقرون لوسطا اݣادير ولات مدينة مشهورة ومعروفة. ف 1505، لبرطقيز للي كانو ديجا مانسطاليين ف ساحل لمغريبي، اسسو واحد لمقر تجاري ف كدية، سميتو Santa Cruz do Cabo de Aguer ف لبلاصة لي معروفة دابا ب فونتي، و كان عندها حاكم. لبرطقيز ماطولوش بزاف حيت كانو ديما كايهجمو عليهم لقبائل لمحلية. من 1530، كانو محاصرين ف سانتا كروز. الضعف لبرتغالي بان ف 12 مارس 1541 فاش السلطان السعدي محمد الشيخ شد لحصن ديال سانتا كروز دي اݣير. 600 برطقيزي لي بقاو عايشين خداوهم كـ اسرى، من بينهم لحاكم، Guterre de Monroy، وبنتو Dona Mecia، لي راجلها تقتل فلمعركة، ولات زوجة ديال محمد الشيخ لكن ماتت فلولادة سنة 1544. فنفس سنة، محمد الشيخ غادي يطلق Guterre de Monroy، للي ولا عشيرو. من مورا ما لبرطقيز مشات ليهوم اݣادير، بداو كايخسرو بلايص اخرين، بحال ازمور و اسفي. من مورا 1550، لبرطقيز ما بقاو كايكسابو والو فلمغريب من غير مازاݣان (الجديدة)، طنجة و سبتة. ف عام 1540، غادي يبني السلطان محمد الغالب لقصبة د اݣادير اوفلا بعدما شد لحكم مورا محمد الشيخ السعدي. كانت كتسما هاد لقصبة ب "اݣادير ن يغير"، اللي كاتعني ب لحرف "لحصن ديال الكدية" ب تاشلحيت. ف لقرن 17، تحت لحكم ديال السلالة لامازيغية ديال تازروالت، اݣادير كانت مرسى عندو اهمية كبيرة، و كانت عندو تجارة مع اوروپا. اݣادير كانت كاتاجر اساسا ف السكار، الشمع، النحاس و الجلد. لاوروپيين كانو كايجيبو سلعة ديالهم، اللي غالبا ما كاتكون سلاح ولا نسيج. ف لحكم ديال لامبراطور مولاي سماعيل و اللي جاو موراه، التجارة مع فرانسا، اللي كانت شريك تجاري نشيط تراجعات و خداو بلاصتها النݣليز و لهولانديين. ف 1731، لمدينة تدمرات كليا بسباب زلزال. لمرسى ديال اݣادير ديك ساع تسد فاش الصويرة تبنات ف شمال ديالها. ف 1911 كانت ازمة اݣادير بين فرانسا و المانيا، حيت المانيا غادي تصيفط واحد لباطو حربي للسواحل ديال اݣادير و دارت السبة بلي باغية تحمي لالمانيين لي ساكنين ف اݣادير ولكن ف الواقع المانيا بغات تستعمر اݣادير. غاتسالي هاد لموشكيلة بعدما عطات فرانسا واحد شوية من الݣابون و الكونݣو ل المانيا. ف1960، زلزال خايب ضرب لمدينة خلا موراه 15. 000 ميت و تدمرات تقريبا اݣادير كاملة. احصائيات. ساكنين فيها 420، 288 نسمة، على حسب الاحصاء العام 2014.